CELEX: 
Language: da
Date: 2021-05-10 00:00:00
Title: KOMMISSIONENS DELEGEREDE FORORDNING (EU) …/… om ændring af delegeret forordning (EU) 2019/856 for så vidt angår ansøgnings- og udvælgelsesprocedurerne under innovationsfonden

BEGRUNDELSE
            
            
               1.BAGGRUND FOR DEN DELEGEREDE RETSAKT
            
            
               Innovationsfonden blev oprettet ved artikel 10a, stk. 8, i Europa-Parlamentets og Rådets direktiv 2003/87/EF af 13. oktober 2003 om et system for handel med kvoter for drivhusgasemissioner i Unionen og om ændring af Rådets direktiv 96/61/EF med henblik på at støtte innovation inden for lavemissionsteknologier og -processer. På baggrund af de delegerede beføjelser, der er tillagt Kommissionen ved samme artikel, vedtog Kommissionen den 26. februar 2019 Kommissionens delegerede forordning (EU) 2019/856 om supplerende regler til Europa-Parlamentets og Rådets direktiv 2003/87/EF for så vidt angår anvendelsen af innovationsfonden, som indeholdt nærmere oplysninger om ansøgningsproceduren og udvælgelseskriterierne.
            
            
               Delegeret forordning (EU) 2019/856 etablerede navnlig en tofaset udvælgelsesprocedure for store projekter. Kommissionen har allerede kunnet indhente praktiske erfaringer med udvælgelsesprocedurerne, eftersom den første forslagsindkaldelse vedrørende store projekter blev lanceret i juli 2020 med en tofaset udvælgelsesprocedure, og den første forslagsindkaldelse vedrørende mindre projekter blev lanceret i december 2020 med en enfaset ansøgningsprocedure.  
            
            
               Den første forslagsindkaldelse vedrørende store projekter resulterede i mere end 300 ansøgninger. Ansøgerne ansøgte i alt om mere end 20 mia. EUR i tilskud fra en samlet pulje på kun 1 mia. EUR. En nærmere gennemgang af ansøgningerne afslører et udvalg af meget robuste og diversificerede projekter inden for ren teknologi
                  1
               . Selv om der stadig er åbent for ansøgninger, er der indikationer på, at der også er stor interesse for den første forslagsindkaldelse vedrørende mindre projekter. 
            
            
               Selv om evalueringen af ansøgninger i forbindelse med den første forslagsindkaldelse vedrørende store projekter stadig er i gang, lader det til, at et stort antal modne og lovende projekter muligvis ikke bliver udvalgt pga. det begrænsede budget. For at kunne imødekomme den store efterspørgsel efter støtte fra innovationsfonden bør Kommissionen gives spillerum til at vælge mellem en tofaset og en enfaset udvælgelsesprocedure til forslagsindkaldelsen vedrørende store projekter, som det allerede er tilfældet for forslagsindkaldelsen vedrørende mindre projekter. En enfaset udvælgelsesprocedure forkorter perioden frem til tildeling af tilskud betydeligt og muliggør hurtigere støtte til den eksisterende pulje af modne projekter inden for ren teknologi inden for rammerne af en hurtig og grøn genopretning. 
            
            
               Eftersom den første forslagsindkaldelse, der blev lanceret i juli 2020, resulterede i markant overtegning og med henblik på at yde hurtigere støtte til innovative projekter inden for ren teknologi bør delegeret forordning (EU) 2019/856 derfor ændres for at give Kommissionen spillerum til at træffe beslutning om at organisere ansøgnings- og dermed også udvælgelsesproceduren i enten en eller to faser. 
            
            
               Beslutningen om at anvende henholdsvis en enfaset eller en tofaset ansøgningsprocedure vil blive truffet af Kommissionen efter høring af medlemsstaterne fra gang til gang, afhængig af puljen af lovende projekter inden for ren teknologi fra de foregående indkaldelser og med henblik på bedst at matche markedsefterspørgslen.
            
            
               Den anden ændring vedrører projektudviklingsstøtte, der kan ydes til projekter, der endnu ikke er tilstrækkeligt modne, men som har potentiale til at opfylde alle udvælgelseskriterier, hvis det videreudvikles. Forslaget præciserer, at denne støtte også kan ydes i form af teknisk bistand.
            
            
               2.HØRINGER FORUD FOR RETSAKTENS VEDTAGELSE
            
            
               I overensstemmelse med punkt 4 i den fælles forståelse om delegerede retsakter, der er knyttet som bilag til den interinstitutionelle aftale om bedre lovgivning mellem Europa-Parlamentet, Rådet og Europa-Kommissionen
                  2
               , blev der gennemført relevante høringer under udarbejdelsen af denne delegerede forordning. Den 7. december 2020 blev der udvekslet synspunkter om emnet på et møde i ekspertgruppen i innovationsfonden. Fra den 23. december 2020 til den 15. januar 2021 blev der gennemført en skriftlig høring om principperne i ændringen, som viste stærk støtte til fordel for ændringen (18 svar for, 5 ikke for). Dernæst blev eksperterne i ekspertgruppen i innovationsfonden hørt skriftligt fra den 10. til den 23. februar 2021 om udkastet til teksten til denne delegerede forordning, hvilket affødte skriftlige bemærkninger fra to medlemmer.  
            
            
               De dokumenter, der var relevante for høringen, er blevet sendt samtidig til Europa-Parlamentet og Rådet som fastsat i den fælles forståelse om delegerede retsakter. 
            
            
               Ekspertgruppens bemærkninger er taget i betragtning ved udarbejdelsen af den delegerede forordning.
            
            
               Udkastet til den delegerede forordning blev offentliggjort på portalen for bedre regulering med en feedbackperiode på fire uger fra den 17. marts til den 14. april. I denne periode blev der modtaget feedback fra to borgere, syv virksomheder og otte erhvervsorganisationer, organisationer og konsulentvirksomheder. 13 svar gav udtryk for en positiv holdning til indførelsen af en enfaset udvælgelsesprocedure, to udtrykte en negativ holdning, og to udtrykte ingen holdning. De interesserede parter glædede sig for det meste over udsigten til et kortere forløb mellem ansøgning og tildeling af tilskud, som ændringen gør mulig. En del af feedbacken vedrørte organiseringen af forslagsindkaldelser såsom udarbejdelsen af forslagene på en måde, der gør det muligt for ansøgerne at afgive alle de oplysninger, der er nødvendige for at indsende et solidt forslag af høj kvalitet, og at der ydes tilstrækkelig støtte til ansøgerne. 
            
            
               Al feedback vedrørende muligheden for at yde projektudviklingsstøtte i form af teknisk bistand var positiv.
            
            
               3.JURIDISKE ASPEKTER AF DEN DELEGEREDE RETSAKT
            
            
               Denne delegerede forordning indfører relevante ændringer til delegeret forordning (EU) 2019/856 med henblik på muligheden for at vælge en enfaset ansøgningsprocedure i forbindelse med store projekter til finansiering under innovationsfonden og med henblik på at præcisere de måder, hvorpå der ydes projektudviklingsstøtte. 
            
            
               Artikel 9, stk. 2, litra d), ændres med henblik på at inkludere de obligatoriske elementer, der som minimum skal indgå i Kommissionens afgørelser om lancering af forslagsindkaldelser, der er kompatible med en enfaset ansøgningsprocedure i forbindelse med store projekter.
            
            
               Artikel 10 ændres med henblik på at indføre muligheden for at anvende en enfaset udvælgelsesprocedure i forbindelse med store projekter.
            
         
         
            
               Der indføres en ny artikel 12a, som beskriver udvælgelsesproceduren for ansøgninger indsendt i forbindelse med en enfaset ansøgningsprocedure.
            
            
               Artikel 13, stk. 2, ændres med henblik på at inkludere teknisk bistand som en form for projektudviklingsstøtte, der kan tildeles i overensstemmelse med artikel 12, stk. 2.
            
            
               Artikel 21 ændres med henblik på at indføre høring af medlemsstaterne for så vidt angår projektudviklingsstøtte for det tilfælde, at der anvendes en enfaset ansøgningsprocedure, og med henblik på at udvide Kommissionens rapporteringsforpligtelser over for medlemsstaterne hvad angår gennemførelsen af afgørelser om tildeling til at omhandle den enfasede procedure.
            
            
               KOMMISSIONENS DELEGEREDE FORORDNING (EU) …/…
            
            
               af 10.5.2021
            
            
               om ændring af delegeret forordning (EU) 2019/856 for så vidt angår ansøgnings- og udvælgelsesprocedurerne under innovationsfonden 
               
            
               EUROPA-KOMMISSIONEN HAR —
            
            
               under henvisning til traktaten om Den Europæiske Unions funktionsmåde,
            
            
               under henvisning til Europa-Parlamentets og Rådets direktiv 2003/87/EF af 13. oktober 2003 om et system for handel med kvoter for drivhusgasemissioner i Unionen og om ændring af Rådets direktiv 96/61/EF
                  3
               , særlig artikel 10a, stk. 8, fjerde afsnit, og
            
            
               ud fra følgende betragtninger:
            
            
               (1)Kommissionens delegerede forordning (EU) 2019/856
                  4
                fastsætter bestemmelser om anvendelsen af innovationsfonden. Den indfører en ansøgningsprocedure i to faser, henholdsvis interessetilkendegivelse og den fuldstændige ansøgning.   
            
            
               (2)Mens fordelen ved den tofasede ansøgningsprocedure er, at den reducerer projektansøgernes administrative byrde i den første fase, forlænger den perioden fra indgivelsen af ansøgningerne til finansieringen af de udvalgte projekter. Erfaringerne fra den første indkaldelse af forslag, der resulterede i modtagelsen af et højt antal ansøgninger for projekter, der befandt sig på forskellige stadier hvad angår projekternes modenhed, viste, at der er behov for at forkorte denne periode for at kunne yde rettidig støtte til modne projekter. En forkortelse af denne periode vil også være gavnlig for så vidt angår den økonomiske genopretning, til hvilken der er brug for hurtig opskalering af rene teknologier.
            
            
               (3)Det er derfor nødvendigt at indføre en ansøgningsprocedure i en fase, der omfatter den fuldstændige ansøgning og uden interessetilkendegivelse. Kommissionen bør kunne vælge mellem en tofaset og en enfaset udvælgelsesprocedure, alt efter hvad der er mest hensigtsmæssigt, når der træffes beslutning om lancering af indkaldelsen af forslag. 
            
            
               (4)Delegeret forordning (EU) 2019/856 giver mulighed for at yde projektudviklingsstøtte til projekter, der ikke opfylder kriteriet for projektets modenhed som omhandlet i artikel 11, stk. 1, litra c), i forordningen, men som har potentiale til at opfylde nævnte kriterie. I henhold til artikel 13, stk. 2, i delegeret forordning (EU) 2019/856 kan denne støtte tildeles i form af et tilskud. Med henblik på at fremme yderligere udvikling af disse projekter bør det gøres muligt også at yde denne støtte i form af teknisk bistand. 
            
            
               (5)Delegeret forordning (EU) 2019/856 bør derfor ændres — 
            
            
               VEDTAGET DENNE FORORDNING:
            
            
               Artikel 1
            
            
               Ændringer af delegeret forordning (EU) 2019/856
            
            
               I delegeret forordning (EU) 2019/856 foretages følgende ændringer:
            
            
               (1)I artikel 9, stk. 2, foretages følgende ændringer:
            
         
         
            
               (a)Litra d) affattes således: 
            
            
               "d) en beskrivelse af ansøgningsproceduren, der præciserer, hvorvidt der er tale om en en- eller tofaset procedure, og en detaljeret liste over oplysninger og dokumentation, der skal fremlægges sammen med ansøgningen".
            
            
               (b)Litra f) affattes således: 
            
            
               "f) hvis der for mindre projekter anvendes en forenklet ansøgningsprocedure i overensstemmelse med artikel 10, stk. 4, og en særlig udvælgelsesprocedure i overensstemmelse med artikel 12b, angives bestemmelserne om disse særlige procedurer".
            
            
               (2)I artikel 10 foretages følgende ændringer:
            
            
               (a)Stk. 1 affattes således:
            
            
               "1. Gennemførelsesorganet indsamler ansøgningerne og organiserer ansøgningsproceduren som fastsat i medfør af artikel 9, stk. 2, litra d).".
            
            
               (b)Stk. 2 og 3 affattes således:
            
            
               "2. En ansøgningsprocedure i to faser består af følgende på hinanden følgende faser:
            
            
               (a)interessetilkendegivelsen
            
            
               (b)den fuldstændige ansøgningsfase.
            
            
               I interessetilkendegivelsesfasen fremlægger projektansøgeren en beskrivelse af projektets vigtigste karakteristika i overensstemmelse med kravene i den relevante indkaldelse af forslag, herunder en beskrivelse af projektets effektivitet, graden af innovation og modenhed som anført i artikel 11, stk. 1, litra a), b) og c).
            
            
               I den fuldstændige ansøgningsfase fremlægger projektansøgeren en detaljeret beskrivelse af projektet og al støttedokumentation, herunder videndelingsplanen.
            
            
               3. Hvis der anvendes en ansøgningsprocedure i en fase, fremlægger projektansøgeren en fuldstændig ansøgning som beskrevet i stk. 2, tredje afsnit.".
            
            
               (3)I artikel 12 foretages følgende ændringer: 
            
            
               (a)Overskriften til artikel 12 affattes således:
            
            
               "Udvælgelsesprocedure for ansøgningsproceduren i to faser".
            
            
               (b)Stk. 6 udgår.
            
            
               (4)Følgende indsættes som artikel 12a og 12b indsættes:
            
            
               "Artikel 12a
            
         
         
            
               Udvælgelsesprocedure for ansøgningsproceduren i en fase
            
            
               1. På grundlag af de modtagne ansøgninger vurderer gennemførelsesorganet for hvert projekt støtteberettigelsen i overensstemmelse med artikel 10a, stk. 8, i direktiv 2003/87/EF. Gennemførelsesorganet fortsætter derefter med udvælgelsen af støtteberettigede projekter i henhold til denne artikels stk. 2 og 3.
            
            
               2. På grundlag af de modtagne ansøgninger udarbejder gennemførelsesorganet en liste over projekter, der opfylder de udvælgelseskriterier, der er fastsat i artikel 11, og fortsætter med projektevalueringen og prioriteringen baseret på alle udvælgelseskriterierne i nævnte artikel. Med henblik på denne evaluering sammenligner gennemførelsesorganet projekterne med projekterne i samme sektor såvel som med projekter i andre sektorer. Ved afslutningen af evalueringen udarbejder gennemførelsesorganet en liste over forhåndsudvalgte projekter.
            
            
               3. Såfremt gennemførelsesorganet konkluderer, at et projekt opfylder de udvælgelseskriterier, der er fastsat i artikel 11, stk. 1, litra a), b), d) og e), og, hvor det er relevant, de udvælgelseskriterier, der er fastsat i artikel 11, stk. 2, men ikke opfylder kriteriet i artikel 11, stk. 1, litra c), vurderer gennemførelsesorganet, om projektet har potentiale til at opfylde dette udvælgelseskriterie, hvis det videreudvikles. Hvis projektet har et sådant potentiale, kan gennemførelsesorganet tildele projektudviklingsstøtte til det pågældende projekt, eller såfremt Kommissionen tildeler projektudviklingsstøtte, foreslå Kommissionen at tildele projektet projektudviklingsstøtte.
            
            
               4. Listen over forhåndsudvalgte projekter omhandlet i stk. 2 og, hvis det er relevant, det forslag, der henvises til i stk. 3, meddeles Kommissionen og skal mindst omfatte følgende:
            
            
               a)
                     en bekræftelse af overholdelsen af kriterierne for støtteberettigelse og udvælgelse
            
            
               b)
                     nærmere oplysninger om projektevaluering og -prioritering
            
            
               c)
                     de samlede projektomkostninger og relevante omkostninger, der er omhandlet i artikel 5, i euro
            
            
               d)
                     anmodningen om innovationsfondens samlede støtte i euro
            
            
               e)
                     den forventede mængde drivhusgasemissioner, der skal undgås
            
            
               f)
                     den forventede mængde energi, der skal produceres eller lagres
            
            
               g)
                     den forventede mængde CO2, der skal lagres
            
            
               h)
                     oplysninger om den juridiske form af innovationsfondens støtte efter anmodning fra projektansøgeren.
            
            
               5. På grundlag af det meddelte i henhold til nærværende artikels stk. 4 vedtager Kommissionen efter høring af medlemsstaterne i overensstemmelse med artikel 21, stk. 2, tildelingsafgørelsen med angivelse af støtten til de udvalgte projekter og udarbejder om nødvendigt en reserveliste.
            
            
               Artikel 12b
            
            
               Udvælgelsesprocedure for mindre projekter
            
            
               Uanset artikel 12 og 12a kan der anvendes en særlig udvælgelsesprocedure for mindre projekter.".
            
            
               (5)I artikel 13 affattes stk. 2 således:
            
            
               "2. Projektudviklingsstøtte tildeles af Kommissionen eller af gennemførelsesorganet i overensstemmelse med artikel 12, stk. 2, eller artikel 12a, stk. 3, i form af et tilskud eller i form af teknisk bistand.".
            
            
               (6)I artikel 21 foretages følgende ændringer:
            
         
         
            
               (a)Stk. 2, litra a), affattes således:
            
            
               "a) listen over forhåndsudvalgte projekter, herunder reservelisten og listen over foreslåede projekter til projektudviklingsstøtte i overensstemmelse med artikel 12, stk. 2, andet afsnit, eller artikel 12a, stk. 3, forud for tildelingen af støtte".
            
            
               (b)Stk. 4 affattes således:
            
            
               "4. Kommissionen aflægger rapport til medlemsstaterne om de opnåede fremskridt med gennemførelsen af denne forordning, især om gennemførelsen af afgørelser om tildeling som omhandlet i artikel 12, stk. 5, og artikel 12a, stk. 5.".
            
            
               (7)I artikel 27 affattes stk. 4 således:
            
            
               "4.  Projektansøgerne tilvejebringer detaljerede oplysninger om de planlagte foranstaltninger i overensstemmelse med denne artikels stk. 1 og 2 i videndelingsplanen forelagt i overensstemmelse med artikel 10, stk. 2, tredje afsnit.".
            
            
               Artikel 2
            
            
               Ikrafttræden
            
            
               Denne forordning træder i kraft på tyvendedagen efter offentliggørelsen i Den Europæiske Unions Tidende.
            
            
               Denne forordning er bindende i alle enkeltheder og gælder umiddelbart i hver medlemsstat.
            
            
               Udfærdiget i Bruxelles, den 10.5.2021.
            
            
               
                     På Kommissionens vegne
               
               
                     Formand
                     Ursula VON DER LEYEN
               
            
            
               
            
         
         
            
                  
                     (1)
                  
                        Jf. ansøgningsrapporten: https://ec.europa.eu/clima/sites/clima/files/innovation-fund/large-scale_call_statistics_en.pdf.
               
               
                  
                     (2)
                  
                        Interinstitutionel aftale mellem Europa-Parlamentet, Rådet for Den Europæiske Union og Europa-Kommissionen af 13. april 2016 om bedre lovgivning (EUT L 123 af 12.5.2016, s. 1).
               
               
                  
                     (3)
                  
                        EUT L 275 af 25.10.2003, s. 32.
               
               
                  
                     (4)
                  
                        Kommissionens delegerede forordning (EU) 2019/856 af 26. februar 2019 om supplerende regler til Europa-Parlamentets og Rådets direktiv 2003/87/EF for så vidt angår anvendelsen af innovationsfonden (EUT L 140 af 28.5.2019, s. 6).